Betaalvakansies by FNB, WesBank goedgekeurJacques Celliers, uitvoerende hoof van FNB (Foto verskaf/ANA) Die finansiëlediensteverskaffers First National Bank (FNB) en WesBank het Woensdag gesê hulle het sedert 1 April betaalvakansies op meer as 500 000 kredietooreenkomste vir nagenoeg 150 000 individue en sakekliënte goedgekeur. Die verligting sluit tydelike staking van betaling en kredietversekeringsbystand van meer as R4,3 miljard in om kliënte by te staan wie se finansies deur die Covid-19-pandemie geraak word. “Ons benadering is om aan kliënte ŉ betaalvakansie aan te bied vir ŉ periode van drie maande. Ons het bystand op prima-rentekoerse gestruktureer om die finansiële las te verlig en kliënte die geleentheid te bied om die lening oor buigsame terme terug te betaal,” het Jacques Celliers, uitvoerende hoof van FNB, gesê. “Ons bied ook ondersteuning aan ondernemings om die onmiddellike impak van die afsonderingsperiode te bestuur. Ons sal ondernemings ook ná die afsonderingsperiode ondersteun met die Covid-19-leningskema wat onlangs deur die regering aangekondig is.” Alhoewel FNB se betaalvakansies aan individuele kliënte gebied word vir die bank se volledige kredietproduktereeks, het die bank onthul dat nagenoeg 127 000 individuele kliënte reeds kontrakte aangebied is op oortrokke en kredietkaartfasiliteite, met kontrakte vir verligting op persoonlike lenings en huislenings. WesBank-kliënte kan aanlyn aansoek doen by www.wesbank.co.za. FNB-kliënte kan van die bank se boodskapdiens op sy app gebruik maak om bystand te bekom vir hul dag-tot-dag navrae.